
	СОФИЙСКИ ФОРУМ ЗА СИГУРНОСТ

SOFIA SECURITY FORUM 




На 17 май 2012 година в Централния военен клуб се състоя Национална конференция „Превенция, управление и преодоляване на последствия от кризи“ с участието на над 300 представители на министерства, ведомства, областни управители, кметове, представители на академичните среди, бизнеса и неправителствени организации.
В конференцията участваха вицепремиерът и министър на вътрешните работи, Цветан Цветанов, еврокомисарят, Кристалина Георгиева, министърът на отбраната, Аню Ангелов, министърът на транспорта, информационните технологии и съобщенията, Ивайло Московски.

Материалите от конференцията, както и звуков файл с изказванията могат да бъдат намерени на страницата на „Софийски форум за сигурност“ www.sofiaforum.bg. 
Целта на настоящия материал е да систематизира конкретните предложения за подобряване на националната система за справяне с кризи и, по възможност, да даде предложения за по-нататъшни действия. За изготвянето му са използвани и мненията и предложенията на областните управители, събрани в периода на подготовката на мероприятието. Считаме, че въпросите за превантивните мерки за недопускане на кризи или за минимизиране на тяхното вредно въздействие, за усъвършенстване на нормативната база, както и за създаване на механизми и способности за преодоляване на последиците от кризи, следва да бъдат на постоянното внимание на всички компетентни органи.
 В изказването си г-н Цветанов акцентира върху превенцията и недопускането на възникване на кризи, както и ограничаване на последствията от тях. Това означава проактивна дейност на всички нива на управление и координация между отговорните институции. Подчерта и важността на координацията и взаимодействието в международен план. Акцентира и върху подготовката на специалистите за действие при бедствия. При възникване на бедствие е необходима бърза и адекватна реакция за справяне с последиците. На базата на конкретни примери на бедствени ситуации министърът обобщи действията на различните държавни институции. Изрично бе спомената ролята на обучението за действие при кризи и изготвянето и актуализирането на учебни планове. Бе изказана благодарност към всички институции за справянето с конкретни кризисни събития, най-вече наводнението в село Бисер.
Еврокомисар Кристалина Георгиева очерта основните заплахи в световен мащаб от гледна точка на бъдещи кризи. Според анализите, това са кризи, свързани с водата – наводнения или засушавания. Очерта връзката между бедствията и сигурността като цяло. Локалните кризи могат да имат глобални последици. Изведе на преден план дейността по превенцията. Даде оценка на реакцията на държавните органи при кризата в село Бисер като навременна, адекватна, отговорна и човешки ангажирана. Необходимо е при всяка криза да се прави анализ и да се взимат съответните мерки – законодателни, организационни и т.н. Спомена доклада на международния панел по изменение на климата, който трябва да бъде изучен от специалистите, занимаващи се с кризи. Съвременните кризи имат като следствие все по-големи щети. Това означава, че усилията следва да бъдат съсредоточени в три направления: 1/ познаване на рисковете; 2/ превантивна дейност, идентифициране и финансиране на проекти, които могат да дадат изпреварваща информация; 3/ готовност на институциите и готовност на населението. Важно е да има система от доброволци и ядро от професионалисти. Внедряване в образованието на подготовката за действие.
Важно е да се обърне внимание върху застраховането. Трябва да се разработят инструменти за застраховане. В Европа предстои промяна в законодателството. Поставя се акцент върху оценка на риска, настоящ и предстоящ. Поощряване на превенцията. Обща система за реакция при бедствия, какви са колективните средства, активи за действия при кризи. Възможност за транспортиране на активите за борба с бедствията. Силна специализация на способностите за действие. Създаване на силен европейски център за действие при кризи. ЕК ще финансира проекти на няколко съседни страни за взаимодействие при кризи. Новата финансова перспектива ще изисква всички проекти, които се финансират с европейски пари, да бъдат тествани дали отговарят на изисквания за устойчивост на кризисни явления. 
Министърът на отбраната подчерта необходимостта от усъвършенстване на нормативната база за действие при кризи, като акцентира върху законодателно решаване на „управление НА кризи“. Това включва и превенция. Българското законодателство трябва да бъде в синхрон с това, което се прави в европейското законодателство. За да има превенция трябва да има  наблюдение, анализ и прогнозиране на възможна криза. Например, трябва да има модели на разливните зони на всички язовири и реки при определени ситуации, модели на последици от крупни аварии. Да се изготвят предварителни оценки на мащабите на възможни кризи, оттам ще се изчисли и какви са необходимите сили и средства за преодоляването им. Обучението на населението за действие при кризи е изключително важно. Създаване и обучение на доброволчески корпус за действие при кризи е важно. Отново припомни, че предприемане на предварителни мерки, трябва да се регламентира в законодателството. Да се оцени системата за управление при кризи.  Системата за действие при кризи трябва да бъде установена още преди да се породи кризата, а не да се създава след нейното възникване. Системата за действие трябва само да се настройва към конкретната криза. Грешно е да се създават ad hoc кризисни щабове. България има нужда от постоянен кризисен щаб. Министърът посочи какви са възможностите на Министерството на отбраната за преодоляване на кризи, за обучение. Той посочи, че се предвижда през 2013 година да бъдат заделени допълнително средства за доокомплектуването на модулните групи на Министерството на отбраната за действие при кризи. 
Министър Ивайло Московски говори за информационните и комуникационни технологии в областта на превенцията и преодоляването на последици от кризи. Критичната инфраструктура трябва да бъде устойчива на кризисни събития, включително и на злонамерени актове за нейното саботиране. Отбеляза взаимосвързаността на различните икономически сектори, което означава, че проблем в един от секторите може да доведе до проблеми в свързаните с него други сектори. 
Първият панел от конференцията бе посветен на законодателството и общата организация на системата за действие при кризи. В него се включиха представители на Министерството на вътрешните работи, на Министерството на регионалното развитие и благоустройството, на Министерство на транспорта, информационните технологии и съобщенията, на Министерството на икономиката, енергетиката и туризма, на Министерския съвет.

Основните изводи и препоръки от този панел могат да бъдат сумирани в следното: Националната система за действие при бедствия се базира на Закона за защита при бедствия, Законът за МВР, правилниците за прилагане на тези закони, Националната програма за защита при бедствия, областни, общински и ведомствени планове за действие при бедствия. Необходимо е усъвършенстване на нормативната база, като бъде отчетен както опитът на страната ни, така и европейските норми.

Опитът от последните бедствия,особено наводненията, показва, че е необходимо да бъдат взети мерки, насочени към: осигуряване на контрол по техническото състояние и безопасност на всички язовири в страната; създаване и поддържане на единен регистър за всички съоръжения във водния сектор - държавна и общинска собственост; определяне на административно-наказателни мерки при неосигуряване на изискванията за техническа годност и безопасна експлоатация на язовирите.
Практиката показва, че в преодоляването на кризите, спасяването на хората, изпаднали в тежки ситуации, се включват голям брой доброволци. Необходима е законова регламентация във връзка с дейността на доброволците. 

Следните практически стъпки следва да се предприемат за подобряване на системата за действие при кризи: 

- Разработване на методически указания, регламентиращи планирането на защитата при бедствия на различните нива (национално, областно, общинско, ведомствено);

- Разработване на методика (методики) за обучение по защита при бедствия на органите за управление и целевите групи;

- Изграждане на доброволни формирования;

- Поддържане в актуално състояние на Националния план за защита при бедствия и плановете на органите на местната власт и местното самоуправление, както и на ведомствените такива;

- Разработване на стандартни оперативни процедури за ръководство и координиране на съставните части на Единната спасителна система.

- Разработване и въвеждане на система за обучение за действие при кризи.

От изнесените презентации става ясно, че отделни министерства разработват софтуерни програми, позволяващи да се определи с голяма точност какви биха могли да бъдат пораженията при едно или друго природно бедствие или авария. Целесъобразно е съответните министерства да изпратят информация за програмните продукти и тяхното приложение да координиращия орган – МВР, както и до съответните областни управители и кметове. 
Втората част от конференцията бе посветена на дейностите при настъпване на кризи. Специално внимание бе обърнато на медицинската помощ при бедствия. Оформиха се следните предложения: Целесъобразно е да се обединят съществуващите лечебни заведения в единна система за реагиране (травма система на национално и регионално ниво) и поддържане на необходимите минимални запаси от медицински материални средства. Утвърждаване на единни национални протоколи (стандартни лечебни процедури) за действие и алгоритми за клинично поведение. Регламентиране на взаимните връзки вътре в медицинската травма система и между нея и останалите участници в предкризисния период и в процеса на ликвидиране на последствията чрез адекватна нормативна уредба с отчитане на плурализма на собствеността в националната здравна система. Разработване и внедряване на автоматизирани съветстващи системи за оптимизиране на медицинското осигуряване при критични (бедствени, екстремни) ситуации с предварителна оценка на риска и адекватно планиране на дейността на националната медицинска система. Периодично актуализиране на ръководните документи и практически проверки чрез симулационни  учения. Промени в действащата законова база в областта на здравеопазването и кризисното реагиране за ефективно разрешаване на здравните проблеми на населението в условията на медицински кризи чрез ясно дефиниране на категориите, структурата и взаимовръзките на органите за управление на централно и регионално равнище и възприемане на нов подход към болничната спешна помощ. Разработване на стратегия за единна подготовка по проблемите на реагиране при медицински кризи като част от общата стратегия за поддръжка на населението при масови медицински инциденти или медицинска катастрофа. Възстановяване функционирането на НМКЦ към МЗ (Националния медицински координационен център), който във всеки един момент има капацитет да разполага с данни за леглата и екипите в цялата страна, нуждите на бедстващия регион и възможностите при необходимост  да се усилване с екипи и имущество от най-близките лечебни заведения и евентуално насочване на потока за евакуация към тях.

От гледна точка на бързината на реакция основно в началото на възникване на криза е необходимо подготовка на парамедици, както и обучение на екипите на полицията, армията и другите спасителни служби за оказване на първа помощ.

Участниците в дискусиите се запознаха с дейността на Българския червен кръст в областта на предоставянето на помощ при бедствия. Бе представена дейността на Българската академия на науките. 

Участниците в дискусията отделиха специално внимание на психологическите фактори при кризи и на ролята на медиите и комуникацията при кризи. Бе предложено да се работи по създаване на Система по  кризисни комуникации, включваща образование, обучение и тренинг по управление на комуникациите при кризи, рискове и проблеми. Необходима е подготовка на екипи, свързани в мрежа, с професионални знания и умения, както и изграждане на интегрирани интерактивни, информационнни системи, свързващи важни критични точки от регионалната инфраструктура. Целесъобразно е създаване на модерни медийни платформи/интерактивни и виртуални за обмен на информация, данни и знания/, от типа на wikis, twitter, podcasting, blogs, RSS,StumbleUpon , Digg, YouTube, Tumblr,Semantic portals.Следва да се изготвят планове за кризисни комуникации по направление, приоритети и критични точки. Плановете се задействат, в рамките на 20-30 минути  при необходимост и осигуряват информация до всички медии, медицински служби, администрация, противопожарни служби.

При множество пострадали хора се налага създаване на групи, които да способстват за намаляване на стреса и негативните процеси. Тези групи могат да се създават на базата на съвременните комуникации и интернет.

Практика в други държави е да се създават информационни агенти, които да събират цялата относима към кризите информация, която да се предоставя на заинтересуваните.

Важен въпрос е контактуването с хората, пострадали при кризи. Необходимо е органите, които първи са пристигнали на мястото на трагедията, както и хората от държавното и общинското ръководство по места да бъдат запознати с принципите на кризисното комуникиране с пострадали, така че да бъде намален психологическия стрес. 
Третата част на конференцията бе посветена на споделяне на опита на общините Русе, Търговище и Белене и област Хасково за справяне с кризи. На тази база бяха извлечени поуки и бяха направени редица предложения.

Всички изказали се отбелязаха ролята на превенцията и на обследването на потенциално опасни обекти. Бе споделен опит от справяне с наводнения. Отбелязано бе, че най-сложно е евакуиране на хора нощем, поради което е важно започване на тези мероприятия няколко часа по-рано. Не е целесъобразно задействане на цялата система за оповестяване и евакуация, ако не е необходимо, поради опасността да се създаде широкомащабна паника. Необходимо е поддържане на постоянна връзка със собственици и държатели на водни съоръжения в периоди, когато се очакват сериозни покачвания на нивото на водата. 
Представителят на община Белене запозна участниците с провежданите учения на територията на общината, като отбеляза отново ролята на превенцията. Представителят на община Русе запозна участниците с опита на общината за действие в критична зимна обстановка. Той подчерта, че общината следи тридневната метеорологична обстановка и при застрашаващи обстоятелства информират снегопочистващите фирми, магазините в малките населени места да заредят с хранителни продукти, спиране на учениците от училище и хоспитализиране на нуждаещите се от хемодиализа. В критичните места се изграждат кризисни центрове. Общината поддържа собствена тежка техника за извличане, предоставена от Министерството на отбраната. Областният управител на Хасково обобщи опита по справяне с наводненията в областта през февруари 2012г. 
Необходима е надеждна комуникация между спасителните екипи. Често се залага на използване на мобилни телефони, а на редица места няма покритие. Възможно е при криза и мобилният оператор да не може да предостави услугата. Ако се вземе решение да се отиде на място и да се работи на терен не следва да се тръгва със собствени или служебни автомобили, а следва да се използва автомобил с висока проходимост, който следва да бъде на разположение на областната управа. 
Необходима е добра координация между всички структури, участващи в спасяването и преодоляването на последиците. Необходимо е всички структури стриктно да изпълняват разпорежданията на по-висшестоящия орган при действие при кризи. Необходимо е спасителните екипи да бъдат по-добре да бъдат екипирани. Да се създаде единна комуникационна система. Когато щабът работи на терен е необходимо да бъде осигурен щабен мобилен център с всички необходими комуникационни средства. /Въпросът може да бъде решен със съвместните усилия на МО и МВР чрез оборудване на един щабен автомобил, който да е разположен в град в страната, откъдето бързо да бъде пребазиран във всяка една точка/.
Необходимо е навременно предоставяне на достоверна информация. При бедствия от подобен мащаб се поставя въпросът за осигуряване с вода, храна и за настаняване на хората. Следва да има на разположение на областния управител запаси от храна и вода, които периодично да бъдат обновяване. Необходима е организация за извозване на мъртви животни, както и за обеззаразяване на територията и недопускане на епидемии. За целите на обезщетяването за загубите, трябва да се правят протоколи и описи за всичко, което е пострадало от бедствието. Ако е необходима евакуация на хора, трябва да се действа решително. Хората от пострадалото населено място трябва да се включат активно в описването на щетите, в разпределянето на помощите и т.н. Следва да се обърне повече внимание на всички хидротехнически съоръжения. Трябва да се изгради национална информационна система, която да бъде от полза на областни управители и кметове при прогнозиране и при взимане на решения по време на кризи. Необходима е промяна в законодателната база, по-специално Закона за обществените поръчки, която да обхване възстановяването при кризи. 
Бригаден генерал Начев даде подробна информация за възможностите на Българската армия за действие при кризи, за модулните формирования, както и за процедурата за привличане на такива формирования при кризи. Целесъобразно е тази информация да бъде сведена до знанието на всички областни управители.

Обобщаване на предложенията за подобряване на националната система за управление на кризи.
1. Следва да се направят изменения и допълнение в Закона за защита при бедствия, като по-детайлно се регламентират правата и задълженията на компетентните органи на централно и местно ниво, на юридическите  и физическите лица. Необходимо е да се регламентира кой налага санкции за изпълнение на предписания, без да се размива отговорността между институциите. 

2. Следва да се разработи методика и указания за изготвяне на областен план за защита при бедствия.
3. Да се усилят областните администрации с достатъчен брой специалисти, които да са ангажирани с всички въпроси, свързани с превенцията и подготовката на областта за действие при кризи и да осигурят изпълнението на всички заповеди за извършване на проверки по потенциално опасни обекти.

4. Да се разработи визия за набиране на доброволци. Понастоящем липсват доброволци и обучители на доброволци. Липсва и достатъчна мотивация за набиране на доброволци.

5. Да се разработи механизъм и се въведе задължително застраховане при бедствия за гражданите и за държавната собственост.

6. Да се опростят процедурите за следкризисно възстановяване и предоставянето на средства да е по-достъпно с цел своевременното преодоляване на последствията, включително чрез промени в Закона за обществените поръчки.
7. Цифровизация на съществуващата система за оповестяване.

8. Регламентиране на обучението за действие при кризи не само на експерти, но и на ръководни кадри в местната администрация.

9. Провеждане на повече практически занятия на местно и областно ниво, свързани със защитата на населението.

10. Провеждане на различни информационни кампании сред населението, като се обърне внимание на малките населени места. Провеждане на учения.

11. Създаване на информационен портал, в който да се публикува информация, свързана със защита на населението и съответно за предприетите мерки.

12. Провеждане на превантивни мерки, сред които:

- поддържане на постоянно оперативно дежурство;

- планиране и подготовка на дейности за действие при кризи;

- прогнозиране, създаване и поддържане на обновяема информационна база от данни, за реалните рискове от възникване на съответен вид криза на базата на научни разработки и проучвания;
- определяне на най-вероятните рискове и тяхната честота за всеки отделен район на страната и възможни трансгранични последствия;

- изграждане на координирани механизми за управление при кризи;

- разпространение на добри практики;

- изследване на собствения опит и опита на други държави в кризисни ситуации;

- развитие на инфраструктурата за информационно осигуряване и ситуационен анализ на рисковите ситуации;

- система за подготовка на ръководния състав, експертите, спасителите и населението за действие при кризи;
13. Управлението на дейностите по време на кризи следва да се осъществява от Център за управление на кризи. 
14. Необходимо е преодоляване на следните слабости, които се наблюдават по време на кризи:

- липса на достатъчна и пълна информация от началото на кризата за състоянието на нещата и за размера на щетите;

- вземане на прибързани решения;

- Недостатъчна координация между институциите;

- забавяне във времето на взимане на необходими решения;

15. Да се разработят цифрови модели за разливните зони на водните съоръжения и на тяхна основа да се планират необходимите сили и средства. 
16. Да се предоставят на областните управители карти за заплахите и рисковете за всеки регион.
17. Целесъобразно е в областните администрации да има щатно звено за управление при кризи, а не тези функции да се възлагат на звеното по отбранително-мобилизационна подготовка.
18. Да се разработят планове за управление на риска, включващи каталог от мерки.

19. Да се осигури достъп на областните администрации до оперативна прогностична информация за нарастваща заплаха в т.ч. достъп до системата на НИМХ-БАН за мониторинг, прогнози и ранни предупреждения за опасни явления.

20. Да се разработят на методика и правила за действие на обща КИС за всички звена от единната спасителна система.

21. Да се разпишат ясни и конкретни правила и процедури, инструкции и методики за възстановителните работи при ограничаване и ликвидиране на последствията от кризи.
22. Да се осигурят автомобили с повишена проходимост на разположение на областния управител и на щабовете за действие при криза.

23. Да се регламентира процедурата за привличане на вертолети /от МВР и МО/ за въздушно наблюдение при бедствия.
24. Да се окомплектоват нещатните групи със специално облекло и оборудване.
25. Да се изготви единна методика за изготвяне на планове за защита при бедствия и да се дават ежегодни указания за актуализиране на областния план.
26. Да си разработят и внедрят автоматизирани съветстващи системи за оптимизиране на медицинското осигуряване при критични (бедствени, екстремни) ситуации с предварителна оценка на риска и адекватно планиране на дейността на националната медицинска система.
27. Да се обединят съществуващите лечебни заведения в единна система за реагиране (травма система на национално и регионално ниво) и поддържане на необходимите минимални запаси от медицински материални средства.
28. Да се изгради система за подготовка на парамедици, както и обучение на екипите на полицията, армията и другите спасителни служби за оказване на първа помощ.
29. При кризи да се създават информационни агенти, които да събират цялата относима към кризите информация, която да се предоставя на заинтересуваните лица.
30. Да се запознаят органите, които първи пристигат на мястото на трагедията, както и хората от държавното и общинското ръководство по места с принципите на кризисното комуникиране с пострадали.
31. Да бъде осигурен мобилен център с всички необходими комуникационни средства за ръководство на аварийно-спасителните дейности на място. Центърът следва да бъде монтиран на камион, да има връзка с интернет и операторите на информационни услуги и да притежава автономно електрозахранване. 

